Εφαρμοσιμότητα διαδικασιών διαπίστευσης στο ελληνικό σύστσημα υγείας
Authors: Κεδίκογλου Συμεών-Ιωάννης 
Published: August 2021

Η παρούσα εργασία εξετάζει τη διαπίστευση ως ένα μέσο βελτίωσης της ποιότητας παροχής περίθαλψης στο περιβάλλον του ελληνικού συστήματος υγείας. Στην πρώτη ενότητα του γενικού μέρους εξετάζεται η θέση της ποιότητας στο ελληνικό σύστημα υγείας. Ειδικότερα, παρατίθενται πρώτα κάποιες βασικές αρχές οργάνωσης των συστημάτων υγείας, δηλαδή οι διαφορετικές επιλογές που μπορούν να γίνουν σε σχέση με τη χρηματοδότηση και την παροχή των υπηρεσιών της υγείας. Στη συνέχεια ανασκοπείται ειδικά το ελληνικό σύστημα υγείας και εξετάζονται οι συγκεκριμένες επιλογές που έχουν γίνει κατά τη διάρκεια της ύπαρξής του σε σχέση με τη χρηματοδότηση και την παροχή των υπηρεσιών. Με βάση το υπόβαθρο αυτό σκιαγραφούνται τα πλεονεκτήματα και τα μειονεκτήματα των πολιτικών υγείας που επελέγησαν με έμφαση στην επίδραση που έχουν στον τομέα της ποιότητας. Στη δεύτερη ενότητα του γενικού τμήματος εξετάζεται αρχικά η φύση της ποιότητας στο σύστημα υγείας και αναλύονται οι δυνατότητες ποιοτικής αποτύπωσης καθώς και τα αποτελέσματα που έχουν προκύψει από τη μέτρηση της ποιότητας σε διάφορα συστήματα υγείας. Στη συνέχεια αναλύονται οι δύο βασικές θεωρίες ποιοτικής βελτίωσης με τη χρήση είτε της επιθεωρήσεως είτε της εργαλείων διαχείρισης ολικής ποιότητας και επιχειρείται μία συγκριτική τους αξιολόγηση. Κατόπιν εξετάζεται η μεθοδολογία της ποιοτικής βελτίωσης και παρουσιάζονται συγκεκριμένα εργαλεία για τη βελτίωση της ποιότητας σε άμεσα εφαρμόσιμη μορφή. Στο τελευταίο τμήμα της ενότητας αυτής παρουσιάζονται σύνθετοι μηχανισμοί ποιοτικής βελτίωσης, όπως η κλινική μέτρηση και τα πρωτόκολλα περίθαλψης. Στην τελευταία ενότητα του γενικού μέρους ανασκοπείται η εφαρμοσιμότητα της διαπίστευσης στο ελληνικό σύστημα υγείας. Έτσι, παρουσιάζεται πρώτα η διαπίστευση στην πλέον σύγχρονη μορφή της ως ένα ολοκληρωμένο ποιοτικό πρότυπο, επεξηγείται η ακριβής θέση της στο ποιοτικό φάσμα και εξετάζονται οι απαραίτητες προϋποθέσεις, τα κριτήρια και οι απαραίτητοι μηχανισμοί για την εφαρμογή της. Με βάση το θεωρητικό αυτό υπόβαθρο παρουσιάζονται στο τελευταίο τμήμα του γενικού μέρους οι όψεις της διαπίστευσης που σχετίζονται με τη αξιολόγηση της περίθαλψης στο νοσοκομειακό περιβάλλον και επιχειρείται μία πρώτη εκτίμηση της εφαρμοσιμότητάς της στο ελληνικό σύστημα υγείας. Στο ειδικό μέρος της παρούσης εργασίας παρουσιάζονται τα αποτελέσματα και οι μετρήσεις μιας κλινικής δοκιμής που διεξήχθη στη Γ' Παθολογική Κλινική του πανεπιστημίου Αθηνών. Ειδικότερα, παρουσιάζεται πρώτα το συνταχθέν πρωτόκολλο πρότυπης περίθαλψης του καρκίνου του πνεύμονα και τα δεδομένα από την αναδρομική μελέτη αποτύπωσης της παρεχόμενης περίθαλψης στην κλινική. Στη συνέχεια παρουσιάζονται οι μηχανισμοί ποιοτικής βελτίωσης που εφαρμόστηκαν, όπως θα προβλέπονταν σε ένα περιβάλλον διαπίστευσης και περιγράφονται τα αποτελέσματα της προοπτικής μελέτης ποιοτικής αξιολόγησης και η στατιστική τεκμηρίωση του επιπρόσθετου ποιοτικού οφέλους που προέκυψε. Στο τέλος της εργασίας αυτής παρατίθενται οι βιβλιογραφικές παραπομπές που χρησιμοποιήθηκαν και επιτρέπουν στον αναγνώστη μία ολοκληρωμένη ανασκόπηση τόσο των γενικών θεωριών και εφαρμογών βελτίωσης της υγειονομικής ποιότητας όσο και του θεσμού της διαπίστευσης ειδικότερα. Στα παραρτήματα παρατίθενται πρώτα αναλυτικοί πίνακες και διαγράμματα σχετικά με την παροχή και χρηματοδότηση των υπηρεσιών στο ελληνικό σύστημα υγείας. Στο επόμενο παράρτημα δίνονται εργαλεία και εφαρμογές ποιοτικής βελτίωσης όπως χρησιμοποιούνται σε περιβάλλοντα διαχείρισης ολικής ποιότητας. Στο τρίτο παράρτημα δίδεται μία ιστορική ανασκόπηση της διαπίστευσης και αναλυτικές περιγραφές για εξειδικευμένες εφαρμογές της. Στο τελευταίο παράρτημα παρατίθενται οι πίνακες και τα διαγράμματα από τη συγκεκριμένη μελέτη στη Γ' Παθολογική Κλινική.